SKRIFTLIG FORESPØRGSEL E-3197/01

af Christos Folias (PPE-DE)og Konstantinos Hatzidakis (PPE-DE) til Kommissionen

(20. november 2001)

Om: De græske myndigheders imødegåelse af byggesjusk

Der afventes stadig et svar fra Kommissionen på forespørgsel (P-2890/01(1)) om den nøjagtige andel af byggesjusk i forbindelse med offentlige projekter i Grækenland. Af Kommissionens svar (E-2783/99(2)) fremgår det, at 52 % af projekterne er i orden eller behæftet med sekundære fejl, som vil blive udbedret af entreprenørerne (projektkategori 1); 45 % af projekterne led under store mangler, som ikke har nogen indvirkning på sikkerheden, men som medfører større vedligeholdelsesudgifter; disse supplerende udgifter skal fratrækkes betalingerne til de pågældende entreprenører (projektkategori 2); 3 % af projekterne er behæftet med så store mangler og fejl, at de ikke kan udbedres; de skal genopføres helt eller delvist af entreprenørerne for disses midler (projektkategori 3).

I samme svar meddelte Kommissionen endvidere, at det græske økonomiministerium, der er forvaltningsmyndighed for fællesskabsstøtterammerne, havde tilsendt de offentlige tjenester, der forvalter de pågældende projekter, samt formændene for de respektive opfølgningsudvalg de 1 122 enkeltrapporter fra ESPEL (en særlig kvalitetskontroltjeneste) om de projekter, der er behæftet med kvalitetsmangler, og bedt dem tage de nødvendige skridt i henhold til loven. I 478 tilfælde der alle hører under ovennævnte kategori 2 og 3 overdrog økonomiministeriet sagerne til tilsynsmyndighederne for offentlige arbejder. 30 tilfælde i kategori 3 blev overdraget direkte til anklagemyndigheden. Endelig erklærede Kommissionen, at den ville anmode om yderligere oplysninger om, hvordan sagerne er blevet afsluttet, dvs. hvilke sanktioner der er blevet iværksat, om de er af økonomisk, disciplinær eller anden art.

Eftersom de græske myndigheders behandling af spørgsmålet er en yderst alvorlig sag, bedes Kommissionen besvare følgende:

1. Er Kommissionen blevet underrettet om, hvilke konkrete foranstaltninger der er truffet i de sager, der henhører under de ovennævnte kategorier 2 og 3? Kan Kommissionen oplyse, hvornår og for hvilke projekter der er iværksat økonomiske, administrative eller andre sanktioner? Er den tilfreds med de græske myndigheders håndtering af spørgsmålet?

2. Har de græske myndigheder i overensstemmelse med Kommissionens forordning (EF) nr. 1681/94(3) af 11. juli 1994 om uregelmæssigheder og tilbagebetaling af beløb, der uberettiget er udbetalt inden for rammerne af finansieringen af strukturpolitikkerne, samt om oprettelsen af et informationssystem på dette område, fremsendt meddelelse til den europæiske myndighed for bekæmpelse af svig? Hvis ikke, hvilke følger vil dette få, og hvilke foranstaltninger agter Kommissionen at træffe?

(1) Se side 1.

(2) EFT C 174 E af 19.6.2001, s. 2.

(3) EFT L 178 af 12.7.1994, s. 43.

Samlet supplerende svarafgivet på Kommissionens vegne af Michel Barnierpå skriftlige forespørgsler P-2890/01 og E-3197/01

(31. januar 2002)

Kommissionen kan meddele de ærede medlemmer, at den endnu ikke har modtaget svar fra de græske myndigheder på sit brev af 29. januar 2001, og det på trods af et rykkerbrev afsendt 2. juli 2001, hvori der anmodes om præcise oplysninger om opfølgningen af sager i kategori 2 og 3, samt eventuelle finansielle, administrative og andre sanktioner.

Kommissionen vil gentage sin anmodning til de græske myndigheder, og den vil under alle omstændigheder foretage en grundig undersøgelse af disse sager, når EF-støtterammen for programmeringsperioden 1994-1999 afsluttes.

De ærede medlemmer henvises til det svar, som Kommissionen afgav på skriftlig forespørgsel E-1894/01 fra Hatzidakis(1), for så vidt angår de græske meddelelser i henhold til Kommissionens forordning (EF) nr. 1681/94 af 11. juli 1994 om uregelmæssigheder og tilbagebetaling af beløb, der uberettiget er udbetalt inden for rammerne af finansieringen af strukturpolitikkerne, samt om oprettelse af et informationssystem på dette område(2). En del af de ønskede supplerende oplysninger er i mellemtiden blevet modtaget i henhold til forordningens artikel 5.

(1) EFT C 134 E af 6.6.2002, s. 5.

(2) EFT L 178 af 12.7.1994.